정조 15년
辛亥六月二十六日卯時上御誠正閣軍士房承旨與右承旨入侍時軍士房承旨洪義榮右承旨柳文養假注書洪樂安記事官洪樂游徐有聞以次進伏訖上曰大臣及諸宰果已來會乎義榮曰大臣姑未入來諸宰中戶判訓將外姑無入來者矣上曰予以膈氣素不能耐暑近又尤甚而殿座已久酬接誠難矣戶判訓將先令入侍待大臣入來俾卽與諸堂登筵可也賤臣承命出傳與戶曹判書趙鼎鎭行副司直趙心泰注書李海隣偕入進伏訖上曰行步太緩傳命遲滯當該注書事過後汰去上敎鼎鎭心泰曰如有稟定者先爲陳達好矣鼎鎭進前奏曰大嬪墓祭品取倣於各墓所祭品後登筵稟處事命下矣謹依下敎取倣於各墓所祭品則器數之多寡或有不一無以適從而比倣於順康園綏吉園延祜宮祭品則反有一二器差多者臣意則大嬪墓祭品不可加等於園所祭品故敢此仰達矣上曰卿言亦是矣卿其就議大臣後釐正器數成別單以入可也心泰曰局出身嘉義金重麗金弼碩今番別單以嘉善誤書至於嘉義下批之境莫重入啓文書不能照察之失臣不勝萬萬惶恐而加資帖還送該曹更以資憲啓下何如上曰改付標可也出擧條上敎心泰曰日昨參班局出身及永肅門入直局出身中從軍最久而年老者各加一資優給米肉俾爲同慶志喜之方而有所下敎大抵局出身老猶從軍極爲可矜而其筋力無異少壯可謂稀貴矣果爲優給米肉俾爲醉飽之資耶心泰曰如局出身之至微賤者特加軫念有此無前之惠澤實是導和祈永之盛擧也臣招集此輩宣布德意以米十石黃肉二百斤分給俾各含哺歌詠而此輩擧皆感激蹈舞矣上曰加資者爲幾人乎心泰曰元數爲六十四名而加資者爲四十八名矣上命書傳敎曰政官牌招開政出傳敎上曰大臣如已入來注書出去引接可也海隣承命出傳與左議政蔡濟恭左參贊金華鎭行副司直李柱國開城留守具庠訓鍊都正徐有大行副司直李邦一副校理金翰東事變假注書李羲甲偕入進伏訖濟恭進前奏曰庚炎益甚聖體若何上曰素以膈氣不耐盛暑近因炎熱尤爲難堪矣濟恭曰王大妃殿氣候若何上曰一樣矣濟恭曰惠慶宮氣候向來平復後諸節更若何上曰近値極熱有妨將攝而大體則一樣矣上敎濟恭曰都政後卽行次對例也蓋欲因大臣以聞銓官得失而然也昨日則日熱尤甚未免姑停故今日欲爲乘涼暫行矣卿耆老也似難耐暑而聞日前賓對時半日登對旋赴北營日暮始還而終不疲憊云豈不稀異乎非但筋力之如許日前訓營褒貶時時値日昏而不爲擧燭細細着銜不以爲難云近八十老人眼視如此者曾所未聞矣予則不堪暑熱故每當庚炎則過加體諒於廷臣矣仍敎柱國邦一曰卿等亦老矣日後次對相議懸頉從便進參可也旣有下敎則不必以武將之懸病爲不敢矣濟恭曰日昨局出身輩給米肉加一資之擧實是曠絶之惠澤臣不勝欽仰感歎矣上曰此輩從軍四五十年而年踰七八十歲者誠爲矜憐以尊年優老之意有此施惠而其筋力凡節無異少年洽似卿之康旺故傳敎中令都提擧分給者欲使卿見此輩之老壯矣濟恭曰臣果躬檢分給宣諭朝家之盛意逈出常例矣上曰都政後兩銓得失如有所聞卿須陳達可也濟恭曰兵批政格除非武弁之已行亞將慣於聞見者無以詳知得失臣等素自茫昧所以憑聞者只是武弁輩所傳也臣於大政後未嘗多見外客故雖未及詳聞而昨日始見數三武弁而問之則皆曰善爲云而武弁設有意見豈敢以兵判之失政向大臣說道乎此亦無足信矣至於吏批則別無難知之端而果無所聞姑未能陳達矣旣無稱道之注措又無顯疵之可言而至於初仕及通淸一款有可以仰達者矣上曰陳奏可也濟恭曰都政纔過未聞別般謗議而以臣迷見言之吏批初仕之以已滿年限之人有若借銜於公於私恐非務實以通淸言之長銓三銓牢引過去之嫌只用舊望終不新通有違疏鬱導滯之義大政本意豈容如是此雖與無端避事有異在廟堂董飭之道不可無警吏曹判書鄭昌順參議李勉兢竝施推考之典何如上曰依爲之出擧條上曰銓官事誠非矣旣已行公於見職則何獨於通淸一事如是堅執致有積滯之歎耶濟恭曰聖敎誠至當矣臣於向者以此言及於吏判則答以旣遭人言決不可冒當云故臣以當爲筵奏申勅爲言則吏判以爲如是相迫則勢將期於被罪不當都政云故臣恐大政隔日轉生葛藤未果提奏矣上曰李龜星年方幾許云耶濟恭曰年今六十五歲云都政時最可審愼者卽初仕也將以責他時百里之任而今以年限已滿者苟然備擬以作銓家生色借銜之資太欠誠實矣上曰雖以兵判言之守禦哨官則汲汲先擬而駕前之最久勤最積勞者僅擬於南村別將至殘之窠者亦甚駭然矣濟恭曰兩銓得失全無所聞更爲詳探當於後日登筵時陳達矣上曰有何稟定之事乎濟恭曰日前次對後果無民事之緊關者而以賓筵之無一建白爲難俄於閤外强覓文簿而終未得之可驗時平而事少矣嶺營補縮米事今將仰稟而此亦非緊急事矣上曰然則以草記稟處可也上敎濟恭曰都賈事果有顯效否濟恭曰不但有效而已張榜四門布告利害則都民豈不知戢乎臣之前日仰請者今可更陳矣上曰無乃平市事乎予則以事係久遠終不欲遽議矣濟恭曰聖人云必也正名乎今以不當之名色聚斂於市民設一衙門而其中定式應捧者爲四千兩其外員役之夤緣橫斂者殆至萬金吏隷之數旣甚夥然堂郞之俸亦自不薄此皆責出於六廛而六廛又爲分定於各廛名之曰分役而雖稱收稅實則橫斂也若使邑倅而行此政則其可仍置乎上曰若罷平市則市民果免徵斂而能合古聖王關市不征之義乎濟恭曰雖無平市而國役之分定者何可竝廢也上曰以卿之言試問於登筵諸宰以及於大夫國人而決無願罷之人予非從俗而苟同也必待明知利害之所在然後始可議到大抵平市之名豈不儘好哉今雖有如許弊端而生弊者在乎人非法之不善也予則終有愛禮存羊之意而不忍遽罷也濟恭曰古之名碩無不以汰冗官爲先務冗官之中平市爲甚臣非欲永革平市之名也只爲罷其司止其斂而屬之戶判則平市之名固自在矣上曰戶判已是劇務而又兼平市則決無專一之理以備堂中兼帶如貢市堂上之例則可乎濟恭曰此等句管必須兼有機具而備堂則旣尠吏隷難以兼管矣上曰予則未曾熟量不可質言也濟恭曰在昔李秉泰爲平市郞時捐俸鳩聚至於八千兩之多以備需用矣今則以此錢而分債收息以補官用云債貸之際吏緣爲奸擁虛簿而民受弊者亦可悶矣上曰一郞官之收蓄至於八千則廩餼之優足反勝於腴邑耶貸錢於民寧有無弊之理也予則必欲的見其必可罷之端而後始爲着手使人更無異議然而未能細入思量卿須條列其名目分柝其利害作爲一統文字以備裁擇可也濟恭曰天下之事終無無弊之理雖以忠質文三者尙有其流之弊則當從利害分數之大小多寡而旣見大利則不可拘小害也雖以近來事言之惠澤旁流民受其賜如生獐生鹿之蕩減者皆爲益下之政則有益而必有損乃是必然之理也然而上之所損者少下之受惠者多故聖上旣已斷以行之今於平市事亦何拘小利害乎上曰湖西物膳事終有所可矜者昨於廚院批旨已有悉諭而湖西貢獻之種幾盡除減獨有陳賀物膳至今爲弊大抵陳賀是何等盛事而獨以物膳一事貽弊吾民則是豈同慶之意乎況又湖西之必用活雉者可想斯民無窮之弊也外此豈無可祛之弊乎有司堂上先退取考文蹟除故相時作貢條其外朔膳與到界進上等諸般物種中就其難辦而有弊者詳細列錄書送政院可也鼎鎭先退濟恭曰聞平壤府近頗凋殘無復舊容非細憂也以傳聞憑之其中最可悶者各廛若存若罷而立廛則撤市已久夫平壤國之西京繁華佳麗實爲東國之最而今於聖世休養之中物貨之如是凋弊未知其故何由自朝家宜施別般蘇殘之政而廟堂只聞傳說不覩眞境有難彷彿模索强煩指揮其所方便莫如旬宣之臣如有不可自專者大者或上聞小者或報司使之從長設施期於復舊之意另加申飭於關西道臣恐不可已矣上曰依爲之出擧條上敎濟恭曰此事誠非歇看處以平壤雄府緣何而一朝如此此豈守臣之擧皆貪饕而然也設令擅用而籌司胡不句當乎濟恭曰此皆典守之不嚴而裨將輩又多作俑符同外監以至漸耗公貨而大抵箕營之財貨專屬方伯而備局之句關者甚少矣上曰入侍玉堂乃金翰東乎向來嶺人之些少岐貳者今皆妥帖乎翰東曰今則息鬧矣上曰一名事一自序齒之後不可不尤存名分故左相之擧條儘有深慮矣鄕曲亂雜之類儻或知警而儒臣亦已聞之乎翰東曰臣於入城之後始爲得見矣上曰然則嶺伯果不善知委列邑矣義榮曰月前以大學序齒事因大臣陳達特命出擧條自廟堂知委中外之後各道道臣固當行關各邑各邑亦卽曉諭坊曲使無人不聞無人不知而今以入侍玉堂所奏觀之在鄕時全未聞知云出入三司之人尙且不聞則窮鄕僻村之士尤何以得聞嶺南如此則他道亦可反隅廟堂行會今已兩朔則朝令之下擧行之若是稽忽事甚未安更令廟堂申飭諸道使卽知委列邑一一遍布恐不可已適因言端敢此仰達矣上曰依爲之出擧條上敎翰東曰近日日氣庶期開霽而嶺南則雨澤不至過多綿農得無受損乎翰東曰嶺南亦比京一樣綿農姑不至於受損矣上曰兩南之雨澤終涉過多沿江近峽豈無所損乎濟恭曰近日之雨不過霏灑況農家所忌只是七月之雨而今月則乃是大雨時行之節故各穀無一受傷矣上曰許任之今番超拜果合物情而亦有前例否有大曰趙圭鎭金晙亦皆以水使超拜矣濟恭曰許任果是丙申以前水使也以若久次有此陞擢實合輿論矣上曰許任曾於丁酉年卿爲兵判時已擬兵使云可謂久勤矣仍此思之再昨寶城首擬之人予果偶然越點蓋以寶城承金就大不治之餘必須擇人而徐潤載則年似衰老李檍人頗了了故果爲點下而備郞三人之未區處者西銓一不收用故已爲問備而亦令待窠卽擬矣濟恭曰臣俄聞諸備郞之來訴而三人之當初承傳只令東銓直擬守令初無令兵曹收用之敎故渠輩至願亦在守令矣今若移送兵曹則必待經僉履歷而經僉是罕出之窠反爲積薪之患云矣上曰若此則申飭兵判反爲渠輩之不幸而咎在東銓也然則當爲作窠差送可乎今番漕船七隻之致敗皆在泰安境本倅當在遞罷矣以此代差送好耶濟恭曰空漕船之還歸者元無護送之例泰安似無可罪之端矣上曰卿言亦然矣然而以今番敗船事觀之湖南漕倉亦必有生弊之端矣因此而又有提敎者舟橋司所屬船隻雖有效勞之時而渠輩之能免圖倉之患各邑稅穀唯意載運者於渠足矣以近日所爲觀之京司吏隷莫敢誰何則其爲藉賣肆惡於外邑裝載之際者可以推知此則漸不可長卿其拔例申飭可也濟恭曰聖敎若是洞察臣不勝萬幸矣此輩誠有是患而以其關係所重故不敢拘束矣聖敎及此敢不對揚而嚴飭乎上曰守令旣無窠則備郞何以區處如南虞候平安兵虞候之屬不拘差送似好武將之意如何有大曰直超堂上元無此例且徐潤載年不過五十而人亦了了矣濟恭曰備郞中如徐潤載宋綸源可合守令矣上曰然則吏曹之不爲收用而兵曹之無一言任他者不可無責兵判推考則仍爲施行分付兩銓復若積滯則吏曹受不擬之罪兵曹當不言之責事申飭可也濟恭曰今番李龜雲之得邑誠爲盛德事然而渠有八十兩老咸平路遠難於將往云矣上曰然則以道內相換爲好右承旨出去考出與禮安相近處知入可也文養回奏曰軍威英陽比安龍宮等邑最近云矣上曰初爲字牧不可付之弊邑英陽則邑小事簡且無弊矣仍命書榻敎曰咸平縣監李龜雲永陽縣監宋煥質相換出榻敎上敎濟恭曰近來備郞多不擇人何不以可合副正之人擇差乎濟恭曰備郞專主文筆而武弁中有地閥者每有少文之病故卽今備郞中唯李文度金漢柱等優於文筆故文簿題給時苟非此數人則皆令書吏替書矣上曰漢柱是誰氏族乎濟恭曰是乃壬辰義將金勉之五代孫矣上顧翰東曰此儒臣實是嶺人中最優者若令在京從官則誠好矣濟恭曰嶺人以白衣踰嶺爲羞恥罷官則亦不敢盤桓京師彼儒臣雖欲久留而不可得矣上曰此儒臣決科前已經蔭官故大抵絶無鄕闇而相貌亦好非如向時李垸之比矣李垸雖有盛名而貌太不揚故不能致遠矣濟恭曰嶺人則鄕闇乃其本色也如文簡公張顯光之登筵講讀純用方言則聖祖敎以張某又有歸心矣至今傳以爲美談而又觀於本道狀本則字劃敦厚異於他道而年前忽欲改體故臣時在政院言送而禁止以其鄕闇之故過於質直雖至吏民亦多類此曾聞故相李性源巡到安東試取吏輩以嶺南人才之不古發策問之則一吏對以山北人才亦不如古觀於官長之賢否可知云彼以一吏胥而語及方伯其戇直如此則其他可推矣上曰從古朝廷之上有大義理大是非則嶺人未嘗不參而其中或有被人詿誤自陷坑穽之患蓋其純殼之故急於取義不能審度輕重或至錯了予豈以鄕闇爲不好題目也但鄕闇太過則非但受侮於京士大夫而不能自拔而已或有如是而見欺自誤者予之所惜者此也此儒臣則決無見欺受侮之理以若人地雖如銓任顧何不做也濟恭曰聖上深察嶺人之實狀至於見欺之敎正是透徹無遺雖使嶺人而自道何以過此也彼儒臣之地閥何官不做而此是金宇顒之弟故副學之孫矣上曰金宇顒之所藏宋元綱目予曾取見之矣今在何處翰東曰方在其宗孫之家矣上曰非但向來事而已嶺人近或有爭端不能寧靖云良由讀書之士不及古而然也濟恭曰嶺人近少顯達者無所彈壓故往往有如許之弊矣上敎義榮曰向以李義鳳應敎通擬及金啓洛之陞擬事有下敎而銓曹尙不擧論何也今日則判堂方在呈告待後日政更爲申飭竝與此儒臣陞擬事分付可也此外又有玉堂中年老數人亦合陞擬玉堂之於東壁有甚階級而亦爲靳持乎濟恭曰東壁亦有通塞故古人之於東壁除旨有更爲辭疏者矣濟恭等先退上曰卿之犀帶果是裵度帶乎濟恭曰所稱裵度帶已還本主矣備堂先退上曰注書汰去姑爲安徐可也命退承史以次退出